Sute de șoferi români, blocați la granița dintre Marea Britanie și Franța: "Vrem să mergem acasă".
350 de şoferi români au rămas blocați la ieșirea din Marea Britanie. Peste 1.500 de camioane au format cozi kilometrice. Oficial britanic: Doar 170 de camioane blocate în Kent. De la miezul nopții, accesul pe teritoriul francez este din nou permis.
350 de şoferi români au rămas blocaţi, în zona Dover din Marea Britanie. Au primit apă şi alimente de la angajaţi ai Ambasadei României la Londra şi voluntari, însă așteptau să își continue drumul.Florian Catană, şofer român: "Mă simt foarte rău. Sunt obosit şi dezamăgit şi nu am cuvinte pentru asta. Ce ni s-a întâmplat? Este inexplicabil. Nu am cuvinte. Ştii, vrem doar să mergem acasă şi nimeni nu ne poate spune ce trebuie să facem pentru asta."Peste 1.500 de camioane au rămas blocate în aşteptarea redeschiderii frontierei dintre Marea Britanie şi Franţa. Asta după ce Guvernul francez a oprit toate deplasările între ţări din cauza temerilor unei noi variante de coronavirus găsită în sudul Angliei.Grant Shapps, secretar de stat în Guvernul britanic, amintea de 170 de camioane blocate. Totuşi, imaginile îl contrazic.Între timp, francezii au redeschis granița, însă accesul pe teritoriul lor este permis doar în baza unui test negativ la Covid-19. Până acum, peste 40 de ţări au interzis deplasările spre şi dinspre Marea Britanie. Printre ele şi România, începând de luni seară.